CELEX: 
Language: lv
Date: 2022-02-04 00:00:00
Title: KOMISIJAS DELEĢĒTĀ REGULA (ES) /.. ar ko Eiropas Parlamenta un Padomes Regulu (ES) 2017/625 papildina attiecībā uz īpašiem noteikumiem par oficiālajām kontrolēm, ko kompetentās iestādes veic attiecībā uz dzīvniekiem, dzīvnieku izcelsmes produktiem un reproduktīvajiem produktiem, par turpmākām darbībām, kas kompetentajai iestādei jāveic gadījumos, kur nav ievēroti liellopu, aitu un kazu identifikācijas un reģistrācijas noteikumi vai noteikti liellopi caur Savienību tranzītā tiek vesti neatbilstīgi, un ar ko atceļ Komisijas Regulu (EK) Nr. 494/98

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Vispārīgos attiecīgās jomas noteikumus noteic Eiropas Parlamenta un Padomes Regula (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem
                  1
                (Oficiālo kontroļu regula).
            
            
               Regula (ES) 2017/625 arī pilnvaro Komisiju pieņemt deleģētos aktus, ar ko papildina minētās regulas noteikumus, cita starpā attiecībā uz noteiktām oficiālajām kontrolēm, kurās pēc konstatētām neatbilstībām pārbauda atbilstību dzīvnieku veselības prasībām un darbībām. Daži no minētajiem konkrētajiem oficiālo kontroļu noteikumiem tika noteikti daudzās direktīvās, kas tagad ar Eiropas Parlamenta un Padomes Regulu (ES) 2016/429
                  2
                (“Dzīvnieku veselības tiesību akts”) ir atceltas. Tomēr — tāpēc, ka Regula (ES) 2017/625 oficiālajām kontrolēm bija nodrošinājusi jaunu regulējumu, — minētos specifiskos oficiālo kontroļu noteikumus Regula (ES) 2016/429 neaizstāja.
            
            
               Šajā deleģētajā regulā noteiktie noteikumi lielā mērā ir salīdzināmi ar iepriekšējiem noteikumiem, tomēr ir ņemta vērā pieredze, kas gūta, dzīvnieku veselības jomā piemērojot spēkā līdzšinējos Savienības noteikumus. Attiecībā uz dzīvnieku veselības jomu, kas definēta Regulā (ES) 2016/429 un tās deleģētajos un īstenošanas noteikumos, tā paredz dažas īpatnības. Konkrētāk, tā paredz, ka oficiālās kontroles noteiktos apstiprinātos objektos, kuros tur dzīvniekus vai ražo dzīvnieku reproduktīvos produktus, un konkrētas oficiālās kontroles norobežotos objektos, jāveic oficiālajiem veterinārārstiem. Tā paredz arī papildu kritērijus, ko izmantot riska analīzē attiecībā uz tādu objektu atlasi, kurus inspicē oficiālajās kontrolēs, kas vērstas uz noteiktu sugu dzīvnieku identificēšanu un reģistrēšanu, kā arī attiecībā uz pasākumiem, kuri konkrētās situācijās reglamentē rīkošanos ar neatbilstīgiem liellopiem, ko caur Savienību ved tranzītā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija rakstiski apspriedās ar Dzīvnieku veselības ekspertu grupu (E00930) un Oficiālo kontroļu ekspertu grupu (E00911). Šīs deleģētās regulas projekts tika nosūtīts arī Eiropas Parlamentam un Padomei, un neviena no šīm iestādēm komentārus nav sniegusi. Šā tiesību akta projekta galvenie elementi tika ilustrēti un apspriesti plašā ieinteresēto personu lokā Dzīvnieku veselības padomdevējas komitejas sanāksmē.
            
            
               Turklāt no 2021. gada 25. novembra līdz 2021. gada 23. decembrim, izmantojot labāka regulējuma atsauksmju mehānismu, tika apkopoti ieinteresēto personu komentāri par deleģētās regulas projektu. Projektu visi respondenti atbalstīja: vai nu dažus specifiskus tā elementus, vai arī kopumā.
            
            
               3.DELEĢĒTĀ AKTA JURIDISKIE ASPEKTI
            
            
               Šī deleģētā regula ir jāpieņem, ievērojot Regulu (ES) 2017/625 un jo īpaši tās 20. panta 2. punkta a) un c) apakšpunktu.
            
            
               KOMISIJAS DELEĢĒTĀ REGULA (ES) …/..
            
            
               (4.2.2022)
            
            
               ar ko Eiropas Parlamenta un Padomes Regulu (ES) 2017/625 papildina attiecībā uz īpašiem noteikumiem par oficiālajām kontrolēm, ko kompetentās iestādes veic attiecībā uz dzīvniekiem, dzīvnieku izcelsmes produktiem un reproduktīvajiem produktiem, par turpmākām darbībām, kas kompetentajai iestādei jāveic gadījumos, kur nav ievēroti liellopu, aitu un kazu identifikācijas un reģistrācijas noteikumi vai noteikti liellopi caur Savienību tranzītā tiek vesti neatbilstīgi, un ar ko atceļ Komisijas Regulu (EK) Nr. 494/98
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)
                  3
               , un jo īpaši tās 20. panta 2. punkta a) un c) apakšpunktu,
            
            
               tā kā:
            
            
               (1)Regula (ES) 2017/625 nosaka vispārīgus noteikumus par oficiālajām kontrolēm, ko kompetentās iestādes veic, lai verificētu atbilstību noteikumiem vairākās jomās, arī attiecībā uz dzīvnieku veselības prasībām. Minētajā regulā ir noteiktas arī metodes un paņēmieni, ko izmanto oficiālajās kontrolēs, pie kā pieder operatoru kontrolē esošu telpu, dzīvnieku un preču inspicēšana. Turklāt Regula (ES) 2017/625 noteic iespējamās darbības, kas kompetentajām iestādēm jāveic, ja cita starpā ir konstatēta neatbilstība dzīvnieku veselības prasībām, kas minētas minētās regulas 1. panta 2. punkta d) apakšpunktā.
            
         
         
            
               (2)Eiropas Parlamenta un Padomes Regula (ES) 2016/429
                  4
                no 2021. gada 21. aprīļa atcēla un aizstāja 39 tiesību aktus dzīvnieku veselības jomā. Tomēr dažas ar Regulu (ES) 2016/429 vai uz tās pamata atcelto aktu prasības attiecas uz noteiktām ar dzīvnieku veselību saistītām īpatnībām, kas raksturīgas oficiālajām kontrolēm un turpmākām darbībām, kuras saskaņā ar Regulas (ES) 2017/625 138. pantu jāveic, ja ir konstatētas neatbilstības. Tāpēc šādi īpaši noteikumi par oficiālajām kontrolēm un turpmākām darbībām, kas kompetentajai iestādei jāveic konstatētas neatbilstības gadījumā, būtu jānosaka šajā regulā.
            
            
               (3)Oficiālajām kontrolēm un turpmākajām darbībām, kas veicamas, ja ir konstatētas ar dzīvnieku veselību saistītas neatbilstības, piemīt savstarpēji saistītas īpatnības. Tie attiecas uz kādas attiecīgas situācijas vēlākiem posmiem un ļoti bieži tiek piemēroti viena un tā paša veida operatoriem un uzņēmumiem. Ja ir vajadzīgas īpašas turpmākas darbības, tās būtu jānosaka kopā ar prasībām attiecībā uz dzīvnieku veselības sakarā veiktu oficiālo kontroļu specifiku. Tas nozīmē, ka vajadzīgs visaptverošu pasākumu kopums, kas dod iespēju vieglāk īstenot šīs jomas tiesisko regulējumu un sekmē tā vienkāršošanu.
            
            
               (4)Oficiālo kontroļu un turpmāko darbību veikšanai objektos, kas apstiprināti saskaņā ar Komisijas Deleģēto regulu (ES) 2019/2035
                  5
               , (ES) 2020/686
                  6
               , (ES) 2020/688
                  7
                vai (ES) 2020/990
                  8
               , ir vajadzīga īpaša kvalifikācija un kompetence veterinārijā. Šo apstiprināto objektu oficiālajās kontrolēs ietilpst ar tur turētajiem dzīvniekiem saistītu, specifisku plaša spektra datu un informācijas novērtēšana un verifikācija. Daži šie dati un daļa šīs informācijas ir ar dzīvniekiem veiktu novērojumu rezultāti, savukārt citus vāc un reģistrē operatori, dzīvnieku veselības speciālisti, veterinārārsti vai ūdensdzīvnieku veselības speciālisti. Šādi dati un informācija cita starpā var attiekties uz dzīvnieku fizioloģisko vai patoloģisko stāvokli, uz epidemioloģiskajiem faktoriem, fizisko, klīnisko vai pēcnāves apskašu un laboratorisko testu rezultātiem, kā arī uz datiem un informāciju, kas ievākta sakarā ar objektos īstenotajiem biodrošības pasākumiem un aprīkojuma un iekārtu pienācīgu izmantošanu un uzturēšanu.
            
            
               (5)Turklāt reproduktīvo produktu objektos šīs specifiskās nozares sarežģītība un tehniskais raksturs no kompetentās iestādes, kas ir atbildīga par oficiālajām kontrolēm, prasa specializētas zināšanas, kuras nodrošinātu sekmīgu un efektīvu tās pienākumu izpildi.
            
            
               (6)Tāpēc ir lietderīgi, ka apstiprinātos objektos, kuros dzīvniekus tur vai ar reproduktīvajiem produktiem rīkojas saskaņā ar Regulu (ES) 2016/429, oficiālās kontroles būtu jāveic oficiālajiem veterinārārstiem. Šajā regulā būtu jāparedz noteikumi par oficiālo kontroļu veikšanu minētajos objektos.
            
            
               (7)Turklāt dažās dalībvalstīs vēsturisku iemeslu dēļ vai arī tādēļ, ka trūkst ūdensdzīvnieku slimībās specializējušos veterinārārstu, pastāv īpaša profesija “ūdensdzīvnieku veselības speciālists”. Šie speciālisti parasti nav veterinārārsti, taču praktizē ūdensdzīvnieku ārstēšanu. Tāpēc šai regulai būtu jāievēro to dalībvalstu lēmums, kas atzīst minēto profesiju. Šādos gadījumos oficiāliem ūdensdzīvnieku veselības speciālistiem, veicot oficiālās kontroles apstiprinātos akvakultūras objektos, vajadzētu būt iespējai veikt oficiālajiem veterinārārstiem uzticētās darbības. Saskaņā ar Regulas (ES) 2016/429 12. panta 2. punktu šie ūdensdzīvnieku veselības speciālisti var veikt darbības, kas dzīvnieku veselības jomā uzticētas veterinārārstiem, ja vien attiecīgā dalībvalsts ar saviem tiesību aktiem viņiem to ir atļāvusi. Šis princips būtu jāpiemēro arī šajā regulā. 
            
            
               (8)No objektiem, kas apstiprināti saskaņā ar Regulu (ES) 2016/429, īpaši svarīga nozīme ir norobežotiem objektiem, jo ļoti daudzveidīgu sugu dzīvnieki tajos bieži vien tiek turēti pastāvīgi un ar tiem apmainās ar citiem norobežotiem objektiem. Prasībām, ko attiecībā uz karantīnu, izolāciju un citiem biodrošības pasākumiem, slimību uzraudzību un kontroles pasākumiem, par kuriem atbild objekta veterinārārsti, izvirza norobežotu objektu apstiprināšanai un drošai darbībai, ir svarīga nozīme, lai nodrošinātu, ka dzīvnieku apmaiņa nerada risku, ka starp dalībvalstīm vai to iekšienē izplatās sarakstā norādītās vai jaunradušās dzīvnieku slimības. Tāpēc ir lietderīgi precizēt, kādas oficiālās kontroles būtu jāveic norobežotos objektos.
            
            
               (9)Attiecībā uz oficiālajām kontrolēm, kurās verificē atbilstību liellopu, aitu un kazu identifikācijas un reģistrācijas noteikumiem, būtu jānosaka īpaši kritēriji, kuri kompetentajām iestādēm palīdzētu veikt riska analīzi inspicējamo dzīvnieku un objektu atlases vajadzībai. Ja minētās oficiālās kontroles veic reprezentatīvam dzīvnieku paraugam un minētajās oficiālajās kontrolēs konstatē neatbilstību identifikācijas un reģistrācijas prasībām, kompetentajām iestādēm minētajā objektā turpmākā darbībā būtu jāinspicē visi dzīvnieki.
            
            
               (10)Savienības noteikumi, kas noteikti Komisijas Deleģētajās regulās (ES) 2019/2124
                  9
                un (ES) 2020/692
                  10
               , ievērojot īpašas atkāpes un nosacījumus, atļauj caur Savienību tranzītā pārvadāt vaislai un audzēšanai paredzētus liellopus, kuri citādi attiecībā uz ievešanu Savienībā neatbilst dzīvnieku veselības prasībām. Šāds tranzīts Savienībā nedrīkstētu apdraudēt dzīvnieku un sabiedrības veselību. Tādēļ, ja tranzīta laikā tiek konstatēta neatbilstība, pārkāpumi vai ārkārtas situācija, kompetentajai iestādei būtu jāizdod rīkojums minētos dzīvniekus nokaut vai nonāvēt, jo tas ir vispiemērotākais dzīvnieku un sabiedrības veselības un dzīvnieku labturības aizsardzības pasākums. Šādos gadījumos kompetentajai iestādei saskaņā ar Eiropas Parlamenta un Padomes Regulu (EK) Nr. 1069/2009
                  11
                būtu arī jāizdod rīkojums par šādi radušos dzīvnieku izcelsmes blakusproduktu drošu likvidēšanu.
            
            
               (11)Komisijas Regula (EK) Nr. 494/98
                  12
                nosaka administratīvas sankcijas, kas jāpiemēro, ja ir konstatēta neatbilstība liellopu identifikācijas un reģistrācijas nosacījumiem vai prasībām. Deleģētā regula (ES) 2019/2035 minēto regulu skaidri neatcēla. Turklāt, ņemot vērā Regulas (ES) 2017/625 138. panta 2. punktā noteiktos pasākumus, Regulā (EK) Nr. 494/98 noteiktās administratīvās sankcijas ir kļuvušas liekas. Lai nodrošinātu juridisko noteiktību un konsekvenci, šai regulai būtu jāatceļ Regula (EK) Nr. 494/98.
            
            
               (12)Šajā regulā paredzētie noteikumi būtu jāpiemēro Apvienotajai Karalistei attiecībā uz Ziemeļīriju saskaņā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas Protokola par Īriju/Ziemeļīriju 5. panta 4. punktu saistībā ar minētā protokola 2. pielikumu,
            
            
               IR PIEŅĒMUSI ŠO REGULU.
            
            
               1. pants
            
            
               Priekšmets un darbības joma
            
            
               1.Šī regula papildina Regulu (ES) 2017/625 attiecībā uz dažiem īpašiem noteikumiem par oficiālajām kontrolēm, ko dalībvalstu kompetentās iestādes
                  13
                attiecībā uz dzīvniekiem, dzīvnieku izcelsmes produktiem un reproduktīvajiem produktiem veic, lai pārbaudītu atbilstību minētās regulas 1. panta 2. punkta d) apakšpunktā minētajām dzīvnieku veselības prasībām, un vajadzības gadījumā attiecībā uz konkrētām darbībām, ko kompetentās iestādes veikušas pēc oficiālām kontrolēm:
            
            
               a)noteiktos objektos, kuros tur dzīvniekus;
            
            
               b)noteiktos objektos, kuros tiek vākti, iegūti, apstrādāti vai glabāti reproduktīvie produkti.
            
            
               2.Šī regula papildina Regulu (ES) 2017/625 attiecībā uz īpašu darbību, ko dalībvalstu kompetentās iestādes attiecībā uz noteiktiem tranzītā esošiem liellopiem veic pēc oficiālajām kontrolēm.
            
            
               2. pants
            
            
               Definīcijas
            
         
         
            
               Šajā regulā piemēro šādas definīcijas, kas noteiktas Regulā (ES) 2016/429, Deleģētajā regulā (ES) 2019/2035, Deleģētajā regulā (ES) 2020/686, Deleģētajā regulā (ES) 2020/688, Deleģētajā regulā (ES) 2020/692 un Deleģētajā regulā (ES) 2020/990:
            
            
               a)“objekts”: definēts Regulas (ES) 2016/429 4. panta 27. punktā;
            
            
               b)“inkubatorijs”: definēts Regulas (ES) 2016/429 4. panta 47. punktā;
            
            
               c)“savākšanas operācija”: definēta Regulas (ES) 2016/429 4. panta 49. punktā;
            
            
               d)“suņu, kaķu un mājas sesku savākšanas centrs”: definēts Deleģētās regulas (ES) 2019/2035 2. panta 7. punktā;
            
            
               e)“dzīvnieku patversme”: definēta Deleģētās regulas (ES) 2019/2035 2. panta 8. punktā;
            
            
               f)“pārbaudes punkts”: definēts Deleģētās regulas (ES) 2019/2035 2. panta 9. punktā;
            
            
               g)“vidiski izolēts audzēšanas objekts”: definēts Deleģētās regulas (ES) 2019/2035 2. panta 10. punktā;
            
            
               h)“apstiprināts karantīnas objekts”: definēts Deleģētās regulas (ES) 2020/688 3. panta 9. punktā;
            
            
               i)“norobežots objekts”: definēts Regulas (ES) 2016/429 4. panta 48. punktā;
            
            
               j)“apstiprināts reproduktīvo produktu objekts”: definēts Regulas (ES) 2020/686 2. panta 2. punktā;
            
            
               k)“apstiprināts akvakultūras objekts”: definēts Deleģētās regulas (ES) 2020/990 2. panta 10. punktā;
            
            
               l)“apstiprināta akvakultūras objektu grupa”: definēta Deleģētās regulas (ES) 2020/990 2. panta 11. punktā;
            
            
               m)“objekta veterinārārsts”: definēts Deleģētās regulas (ES) 2019/2035 2. panta 14. punktā;
            
            
               n)“liellops”: definēts Deleģētās regulas (ES) 2020/692 2. panta 5. punktā.
            
            
               3. pants
            
            
               Oficiālās kontroles noteiktos apstiprinātos objektos
            
            
               1.Oficiālie veterinārārsti vai — ja tie ir apstiprināti akvakultūras objekti vai apstiprinātas akvakultūras objektu grupas — oficiālie veterinārārsti vai oficiālie ūdensdzīvnieku veselības speciālisti veic oficiālās kontroles, lai pārbaudītu atbilstību dzīvnieku veselības prasībām, kas minētas Regulas (ES) 2017/625 1. panta 2. punkta d) apakšpunktā un noteiktas un ir saskaņā ar Regulu (ES) 2016/429, šāda veida objektos, kuri saņēmuši kompetentās iestādes apstiprinājumu:
            
            
               a)inkubatoriji un mājputnu turēšanas objekti;
            
            
               b)nagaiņu un mājputnu savākšanas operāciju objekti;
            
         
         
            
               c)suņu, kaķu un mājas sesku savākšanas centri;
            
            
               d)suņu, kaķu un mājas sesku patversmes;
            
            
               e)pārbaudes punkti;
            
            
               f)vidiski izolēti kameņu audzēšanas objekti;
            
            
               g)apstiprināti karantīnas objekti;
            
            
               h)norobežoti objekti;
            
            
               i)apstiprināti reproduktīvo produktu objekti;
            
            
               j)apstiprināti akvakultūras objekti;
            
            
               k)apstiprinātas akvakultūras objektu grupas.
            
            
               Pirmajā daļā minētajās oficiālajās kontrolēs, konkrētāk, verificē arī to, vai par šiem apstiprinātajiem objektiem atbildīgie operatori joprojām atbilst minēto objektu apstiprināšanas prasībām.
            
            
               2.Šā panta 1. punktā minētās oficiālās kontroles ietver Regulas (ES) 2017/625 14. panta b) punktā minētās inspekcijas, kuras veic vismaz minimālajā biežumā, ja šāds biežums ir noteikts Komisijas Īstenošanas regulā (ES) [C(2022)665]
                  14
               .
            
            
               3.Šā panta 2. punktā minētās inspekcijas var kombinēt ar:
            
            
               a)oficiālajām kontrolēm, kas minētas Regulas (ES) 2017/625 9. panta 3. punktā;
            
            
               b)citām oficiālajām kontrolēm, kurās verificē atbilstību Regulas (ES) 2017/625 1. panta 2. punktā minētajām prasībām, vai
            
            
               c)citām oficiālajām kontrolēm, inspekcijām vai apmeklējumiem, kas paredzēti Savienības noteikumos.
            
            
               4. pants
            
            
               Īpaši noteikumi par oficiālajām kontrolēm norobežotos sauszemes dzīvnieku objektos
            
            
               Veicot oficiālās kontroles norobežotos sauszemes dzīvnieku objektos, oficiālais veterinārārsts jo īpaši:
            
            
               a)pārbaudot pierakstus par pārvietošanu, verificē, vai dzīvnieki, ko ieved attiecīgajā norobežotajā objektā, ir tikai no cita norobežota objekta vai ir karantinēti saskaņā ar Deleģētās regulas (ES) 2019/2035 I pielikuma 9. daļas 1. punktu;
            
            
               b)verificē, vai norobežotā objekta veterinārārsta veikto klīnisko un laboratorisko izmeklējumu un pēcnāves apskašu rezultāti izslēdz jebkādas aizdomas par sarakstā norādītām slimībām vai slimībām, kas radušās no jauna;
            
         
         
            
               c)verificē, vai tad, ja ir aizdomas par sarakstā norādītu vai jaunradušos slimību klātbūtni, par norobežoto objektu atbildīgais operators par šīm aizdomām paziņo kompetentajai iestādei un mazina iespējamo risku, ka šādas slimības varētu izplatīties norobežotajā objektā un ārpus tā; 
            
            
               d)revidē norobežotā objekta veterinārārsta darbību un Deleģētās regulas (ES) 2019/2035 I pielikuma 9. daļas 2. punkta a) apakšpunktā minētā slimību uzraudzības plāna īstenošanu un rezultātus un jo īpaši verificē, vai slimības uzraudzības plāns ir pārskatīts un vismaz reizi gadā saskaņā ar minētajām prasībām atjaunināts.
            
            
               5. pants
            
            
               Īpaši noteikumi par oficiālajām kontrolēm, kurās verificē atbilstību prasībām par liellopu, aitu vai kazu identifikāciju un reģistrāciju, un par turpmākām darbībām, kas veicamas šo noteikumu neievērošanas gadījumā
            
            
               1.Oficiālās kontroles, kurās pārbauda atbilstību liellopu, aitu vai kazu identifikācijas un reģistrācijas prasībām, ietver Regulas (ES) 2017/625 14. panta b) punktā minētās liellopu, aitu vai kazu inspekcijas minēto dzīvnieku turēšanas objektos, kuras veic vismaz Īstenošanas regulas (ES) [C(2022)665] 6. pantā noteiktajā minimālajā biežumā.
            
            
               2.Šā panta 1. punktā minētās inspekcijas var kombinēt ar:
            
            
               a)oficiālajām kontrolēm, kas minētas Regulas (ES) 2017/625 9. panta 3. punktā;
            
            
               b)citām oficiālajām kontrolēm, kurās verificē atbilstību Regulas (ES) 2017/625 1. panta 2. punktā minētajām prasībām, vai
            
            
               c)citām oficiālajām kontrolēm, inspekcijām vai apmeklējumiem, kas paredzēti Savienības noteikumos.
            
            
               3.Izvēloties inspicējamos objektus, kompetentā iestāde savā riska analīzē papildus Regulas (ES) 2017/625 9. panta 1. punktā noteiktajiem kritērijiem ņem vērā šādus kritērijus:
            
            
               a)dzīvnieku skaitu objektā;
            
            
               b)objektā esošo un identificēto dzīvnieku sugas;
            
            
               c)būtiskas pārmaiņas salīdzinājumā ar objekta dzīvnieku skaitu vai sugām pēdējos 5 gados; 
            
            
               d)jebkurus citus relevantus kritērijus, ko noteikusi tās dalībvalsts.
            
            
               4.Šā panta 1. punktā minētajās inspekcijās kompetentā iestāde minētajā objektā inspicē visus liellopus, aitas un kazas.
            
            
               5.Atkāpjoties no 4. punkta, dzīvniekus inspicēt reprezentatīva parauga veidā kompetentā iestāde var nolemt tad, ja objekta inspicējamo dzīvnieku skaits pārsniedz 20 un ja ar inspicēto dzīvnieku skaitu pietiek, lai ar 95 % ticamību konstatētu 5 % neatbilstības gadījumu.
            
            
               6.Ja saskaņā ar 5. punktu objektā tiek inspicēts reprezentatīvs dzīvnieku paraugs, kas minēts 1. punktā, un ja minētā inspekcija apstiprina neatbilstību identifikācijas un reģistrācijas prasībām, kompetentā iestāde objektā inspicē visus pārējos liellopus, aitas un kazas.
            
            
               7.Atkāpjoties no 6. punkta, kompetentā iestāde var nolemt minētajā objektā inspicēt reprezentatīvu dzīvnieku paraugu, nodrošinot, ka ar inspicēto dzīvnieku skaitu pietiek, lai ar 95 % ticamību un ar precizitāti plus vai mīnus 2 % varētu novērtēt neatbilstību, kas pārsniedz 5 %.
            
            
               6. pants
            
            
               Turpmākas darbības, kas veicamas, ja, liellopus caur Savienību vedot tranzītā, ir konstatēta neatbilstība
            
         
         
            
               Ja liellopu sūtījumi, kas atbilst īpašiem dzīvnieku veselības nosacījumiem ievešanai Savienībā, tiek saskaņā ar Deleģētās regulas (ES) 2020/692 176. panta 1 punkta b) apakšpunktu saistībā ar Deleģētās regulas (ES) 2019/2124 34. panta 1. punkta a) apakšpunktu caur Savienību vesti tranzītā un ja, tos no robežkontroles punkta ievešanai Savienībā pārvietojot uz robežkontroles punktu, no kura sūtījumus izved no Savienības teritorijas, ir konstatēta neatbilstība, kompetentā iestāde dod rīkojumu šos dzīvniekus nokaut vai nonāvēt un likvidēt kā Regulas (EK) Nr. 1069/2009 9. panta f) punkta i) apakšpunktā minēto otrās kategorijas materiālu.
            
            
               7. pants
            
            
               Atcelšana
            
            
               Komisijas Regulu (EK) Nr. 494/98 atceļ.
            
            
               7. pants
            
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 4.2.2022
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        Eiropas Parlamenta un Padomes Regula (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (OV L 95, 7.4.2017., 1. lpp.).
               
               
                  
                     (2)
                  
                        Eiropas Parlamenta un Padomes Regula (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).
               
               
                  
                     (3)
                  
                        OV L 95, 7.4.2017., 1. lpp.
               
               
                  
                     (4)
                  
                        Eiropas Parlamenta un Padomes Regula (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).
               
               
                  
                     (5)
                  
                        Komisijas Deleģētā regula (ES) 2019/2035 (2019. gada 28. jūnijs), ar ko attiecībā uz noteikumiem, kurus piemēro sauszemes dzīvnieku turēšanas objektiem un inkubatoriem, un attiecībā uz konkrētu sauszemes dzīvnieku un inkubējamu olu izsekojamību papildina Eiropas Parlamenta un Padomes Regulu (ES) 2016/429 (OV L 314, 5.12.2019., 115. lpp.).
               
               
                  
                     (6)
                  
                        Komisijas Deleģētā regula (ES) 2020/686 (2019. gada 17. decembris), ar ko attiecībā uz reproduktīvo produktu objektu apstiprināšanu un izsekojamības un dzīvnieku veselības prasībām, kas jāievēro, veicot konkrētu turētu sauszemes dzīvnieku reproduktīvo produktu pārvietošanu Savienībā, papildina Eiropas Parlamenta un Padomes Regulu (ES) 2016/429 (OV L 174, 3.6.2020., 1. lpp.).
               
               
                  
                     (7)
                  
                        Komisijas Deleģētā regula (ES) 2020/688 (2019. gada 17. decembris), ar ko attiecībā uz dzīvnieku veselības prasībām, kuras reglamentē sauszemes dzīvnieku un inkubējamu olu pārvietošanu Savienībā, papildina Eiropas Parlamenta un Padomes Regulu (ES) 2016/429 (OV L 174, 3.6.2020., 140. lpp.).
               
               
                  
                     (8)
                  
                        Komisijas Deleģētā regula (ES) 2020/990 (2020. gada 28. aprīlis), ar ko attiecībā uz dzīvnieku veselības un sertifikācijas prasībām, kuras reglamentē ūdensdzīvnieku un no ūdensdzīvniekiem iegūtu dzīvnieku izcelsmes produktu pārvietošanu Savienībā, papildina Eiropas Parlamenta un Padomes Regulu (ES) 2016/429 (OV L 221, 10.7.2020., 42. lpp.).
               
               
                  
                     (9)
                  
                        Komisijas Deleģētā regula (ES) 2019/2124 (2019. gada 10. oktobris), ar ko attiecībā uz noteikumiem par tādu dzīvnieku un preču sūtījumu oficiālajām kontrolēm, kas ir tranzītā, pārkrauti un tālākā transportēšanā caur Savienību, papildina Eiropas Parlamenta un Padomes Regulu (ES) 2017/625 un groza Komisijas Regulu (EK) Nr. 798/2008, (EK) Nr. 1251/2008, (EK) Nr. 119/2009, (ES) Nr. 206/2010, (ES) Nr. 605/2010, (ES) Nr. 142/2011, (ES) Nr. 28/2012, Komisijas Īstenošanas regulu (ES) 2016/759 un Komisijas Lēmumu 2007/777/EK (OV L 321, 12.12.2019., 73. lpp.).
               
               
                  
                     (10)
                  
                        Komisijas Deleģētā regula (ES) 2020/692 (2020. gada 30. janvāris), ar ko attiecībā uz noteikumiem par noteiktu dzīvnieku, reproduktīvo produktu un dzīvnieku izcelsmes produktu sūtījumu ievešanu Savienībā, to pārvietošanu un rīkošanos ar tiem pēc ievešanas papildina Eiropas Parlamenta un Padomes Regulu (ES) 2016/429 (OV L 174, 3.6.2020., 379. lpp.).
               
               
                  
                     (11)
                  
                        Eiropas Parlamenta un Padomes Regula (EK) Nr. 1069/2009 (2009. gada 21. oktobris), ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (OV L 300, 14.11.2009., 1. lpp.).
               
               
                  
                     (12)
                  
                        Komisijas Regula (EK) Nr. 494/98 (1998. gada 27. februāris), ar ko paredz sīki izstrādātas normas Padomes Regulas (EK) Nr. 820/97 īstenošanai attiecībā uz obligāto administratīvo sodu piemērošanu saskaņā ar liellopu identificēšanas un reģistrēšanas sistēmu (OV L 60, 28.2.1998., 78. lpp.).
               
               
                  
                     (13)
                  
                        Saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas un jo īpaši Protokola par Īriju/Ziemeļīriju 5. panta 4. punktu, to lasot saistībā ar minētā protokola 2. pielikumu, šajā regulā atsauces uz dalībvalstīm ietver Apvienoto Karalisti attiecībā uz Ziemeļīriju.
               
               
                  
                     (14)
                  
                        Komisijas Īstenošanas regula (ES) [C(2022)665], ar ko noteic vienotu minimālo biežumu noteiktām oficiālām kontrolēm, kurās saskaņā ar Eiropas Parlamenta un Padomes Regulu (ES) 2017/625 pārbauda atbilstību Savienības dzīvnieku veselības prasībām, un atceļ Regulas (EK) Nr. 1082/2003 un (EK) Nr. 1505/2006 (OV L NN, DD.MM.GGGG., X. lpp.).